Title: ประกาศคณะกรรมการควบคุมยาเสพติดให้โทษ เรื่อง การดำเนินการกับยาเสพติดให้โทษในประเภท 5 เฉพาะกัญชง (Hemp) กรณีที่มีสารเตตราไฮโดรแคนนาบินอล (Tetrahydrocannabinol, THC) เกินปริมาณที่กำหนด พ.ศ. 2564

ประกาศคณะกรรมการควบคุมยาเสพติดให้โทษ
เรื่อง การดำเนินการกับยาเสพติดให้โทษในประเภท ๕ เฉพาะกัญชง (Hemp)
กรณีที่มีสารเตตราไฮโดรแคนนาบินอล
(Tetrahydrocannabinol, THC) เกินปริมาณที่กำหนด
พ.ศ. ๒๕๖๔[๑]

เพื่อให้การดำเนินการตามนโยบายส่งเสริมและสนับสนุนการนำกัญชง
มาใช้เป็นไปด้วยความรอบคอบ มีประสิทธิภาพ และเกิดประโยชน์สูงสุด สมควรกำหนดหลักเกณฑ์
วิธีการ และเงื่อนไขการดำเนินการกับยาเสพติดให้โทษในประเภท ๕ เฉพาะกัญชง
กรณีที่มีสารเตตราไฮโดรแคนนาบินอล (Tetrahydrocannabinol, THC) เกินปริมาณที่กำหนด

อาศัยอำนาจตามความในข้อ
๒๕ (๒) ข้อ ๒๖ วรรคสอง ข้อ ๓๐ (๒) และข้อ ๓๘ แห่งกฎกระทรวงการขออนุญาตและการอนุญาตผลิต
นำเข้า ส่งออก จำหน่าย หรือมีไว้ในครอบครองซึ่งยาเสพติดให้โทษในประเภท
๕ เฉพาะกัญชง (Hemp) พ.ศ. ๒๕๖๓ คณะกรรมการควบคุมยาเสพติดให้โทษ
ในการประชุมครั้งที่ ๔๒๔ - ๑๓/๒๕๖๓ เมื่อวันที่ ๒๒ ธันวาคม พ.ศ. ๒๕๖๓ จึงออกประกาศไว้
ดังต่อไปนี้

ข้อ
๑  ประกาศนี้ให้ใช้บังคับตั้งแต่วันที่ ๒๙
มกราคม พ.ศ. ๒๕๖๔ เป็นต้นไป

ข้อ ๒  กัญชงที่ได้รับอนุญาตให้ผลิตโดยการปลูกต้องมีสารเตตราไฮโดรแคนนาบินอล (Tetrahydrocannabinol, THC) ที่ตรวจได้จากช่อดอก ไม่เกินร้อยละ ๑.๐ ต่อน้ำหนักแห้ง

ข้อ
๓  ในกรณีที่กัญชง
มีสารเตตราไฮโดรแคนนาบินอล (Tetrahydrocannabinol, THC) เกินปริมาณตามข้อ ๒ ให้ผู้รับอนุญาตผลิตยาเสพติดให้โทษในประเภท ๕
เฉพาะกัญชง แจ้งต่อพนักงานเจ้าหน้าที่ภายในเจ็ดวัน
นับแต่วันที่ได้รับทราบผลการตรวจเบื้องต้นหรือผลการตรวจยืนยันจากห้องปฏิบัติการตรวจวิเคราะห์
พร้อมทั้งแจ้งความประสงค์เป็นหนังสือต่อพนักงานเจ้าหน้าที่แห่งท้องที่ที่สถานที่ที่ได้รับอนุญาตผลิตนั้นตั้งอยู่
เพื่อดำเนินการอย่างหนึ่งอย่างใด ดังต่อไปนี้
(๑) ทำลายภายใต้การควบคุมของพนักงานเจ้าหน้าที่
(๒) จำหน่ายส่วนช่อดอกให้กับผู้รับอนุญาตมีไว้ในครอบครองยาเสพติดให้โทษในประเภท ๕ เฉพาะกัญชา
ในการดำเนินการตาม (๒) ผู้รับอนุญาตผลิตตามวรรคหนึ่ง
ต้องได้รับอนุญาตจำหน่ายยาเสพติดให้โทษในประเภท ๕ เฉพาะกัญชงด้วย

ข้อ ๔  เมื่อผู้รับอนุญาตดำเนินการตามข้อ ๓
แล้วเสร็จ ให้บันทึกไว้ในบัญชีรับจ่ายกัญชงตามที่ได้รับอนุญาตและเสนอรายงานต่อเลขาธิการทราบภายในสามสิบวันนับแต่วันสิ้นเดือน
และแจ้งขอปรับแผนการผลิตและการใช้ประโยชน์ต่อผู้อนุญาต

ประกาศ
ณ วันที่ ๒๐ มกราคม พ.ศ. ๒๕๖๔
ธงชัย  กีรติหัตถยากร
รองปลัดกระทรวงสาธารณสุข
หัวหน้ากลุ่มภารกิจด้านสนับสนุนงานบริการสุขภาพ
ประธานกรรมการควบคุมยาเสพติดให้โทษ

พัชรภรณ์/จัดทำ
๙
กุมภาพันธ์ ๒๕๖๔

สุภาทิพย์/ตรวจ
๙
กุมภาพันธ์ ๒๕๖๔

[๑] ราชกิจจานุเบกษา
เล่ม ๑๓๘/ตอนพิเศษ ๒๑ ง/หน้า ๖๓/๒๘ มกราคม ๒๕๖๔